Umbusalduste hääletus toimus juba siis, kui mu külalised lahkunud olid. Tulemus oli rohkem-vähem ette teada. Langi vastu oli 37 riigikogulast ja Paeti vastu 35. Teatavasti on umbusalduse avaldamiseks vaja vähemalt 51 poolthäält. Avalik ruum on täis järeldusi ja paljudega neist tuleb nõustuda. Meil on vaja seadust muuta, et siseminister ei teeks välispoliitilisi otsuseid üksi, meil on vaja laiemalt levitada otsustajate seas Schengeni viisaruumi tavasid ja lihtsalt  targemaks saada. Üks kõige suurem üllataja selles loos oli RK väliskomisjoni esimees Mikser. Tema ju teab nii Schengeni kui diplomaatia reegleid. Aga Mikseri avaldused viisaskandaali ajal näitasid, et ta suudab oivaliselt oma teadmisi varjata, et kuulekalt parteijuhi käske täita. Jüri Pihlil on kindlasti hea meel, et tema eest nii truult sõditakse, aga Mikseri usaldusväärsus sai küll kõva löögi.